CELEX: 32021R1018
Language: el
Date: 2021-06-22 00:00:00
Title: Εκτελεστικός κανονισμός (ΕΕ) 2021/1018 της Επιτροπής της 22ας Ιουνίου 2021 για την τροποποίηση των εκτελεστικών τεχνικών προτύπων που προβλέπονται στον εκτελεστικό κανονισμό (ΕΕ) 2021/637 όσον αφορά τη δημοσιοποίηση των δεικτών παγκόσμιας συστημικής σημασίας, και για την κατάργηση του εκτελεστικού κανονισμού (ΕΕ) αριθ. 1030/2014 (Κείμενο που παρουσιάζει ενδιαφέρον για τον ΕΟΧ)

24.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 224/6
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1018 ΤΗΣ ΕΠΙΤΡΟΠΗΣ
         της 22ας Ιουνίου 2021
         για την τροποποίηση των εκτελεστικών τεχνικών προτύπων που προβλέπονται στον εκτελεστικό κανονισμό (ΕΕ) 2021/637 όσον αφορά τη δημοσιοποίηση των δεικτών παγκόσμιας συστημικής σημασίας, και για την κατάργηση του εκτελεστικού κανονισμού (ΕΕ) αριθ. 1030/2014
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 434α,
         Εκτιμώντας τα ακόλουθα:
         
                     (1)
                  
                  
                     Βάσει του άρθρου 441 του κανονισμού (ΕΕ) αριθ. 575/2013 απαιτείται από τα παγκόσμια συστημικώς σημαντικά ιδρύματα (G-SII) να δημοσιοποιούν, σε ετήσια βάση, τις τιμές των δεικτών που χρησιμοποιούνται για τη βαθμολόγησή τους, σύμφωνα με τη μεθοδολογία προσδιορισμού που αναφέρεται στο άρθρο 131 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (2). Στον εκτελεστικό κανονισμό (ΕΕ) αριθ. 1030/2014 της Επιτροπής (3), ο οποίος εκδόθηκε βάσει του άρθρου 441 παράγραφος 2 του κανονισμού (ΕΕ) αριθ. 575/2013, καθορίζονται οι ενιαίοι τύποι και οι ημερομηνίες δημοσιοποίησης των τιμών που χρησιμοποιήθηκαν για τον προσδιορισμό G-SII. Το άρθρο 441 παράγραφος 2 του κανονισμού (ΕΕ) αριθ. 575/2013 καταργήθηκε με τον κανονισμό (ΕΕ) 2019/876 του Ευρωπαϊκού Κοινοβουλίου και του Συμβουλίου (4).
                  
               
                     (2)
                  
                  
                     Στο άρθρο 131 της οδηγίας 2013/36/ΕΕ καθορίζονται τα κριτήρια για τον προσδιορισμό των G-SII. Ο κατ’ εξουσιοδότηση κανονισμός (ΕΕ) αριθ. 1222/2014 της Επιτροπής (5) καθορίζει τη μέθοδο για τον εν λόγω προσδιορισμό και καθορίζει υποκατηγορίες G-SII. Ο κατ’ εξουσιοδότηση κανονισμός αριθ. 1222/2014 τροποποιήθηκε με τον κατ’ εξουσιοδότηση κανονισμό (ΕΕ) 2021/539 της Επιτροπής (6), προκειμένου να ληφθούν υπόψη τα αναθεωρημένα διεθνή πρότυπα για τον προσδιορισμό G-SII, όπως εγκρίθηκαν από την Επιτροπή της Βασιλείας για την τραπεζική εποπτεία (BCBS) τον Ιούλιο του 2018 (7). Τα εν λόγω αναθεωρημένα διεθνή πρότυπα, και ιδίως η απαίτηση χρήσης ενιαίου μορφοτύπου για τις πληροφορίες σχετικά με τις τιμές των δεικτών που χρησιμοποιούνται για τη βαθμολόγηση των G-SII, που αναφέρονται στο άρθρο 441 του κανονισμού (ΕΕ) αριθ. 575/2013, θα πρέπει να αποτυπωθούν στον εκτελεστικό κανονισμό (ΕΕ) 2021/637 της Επιτροπής (8).
                  
               
                     (3)
                  
                  
                     Επομένως, ο εκτελεστικός κανονισμός (ΕΕ) 2021/637 θα πρέπει να τροποποιηθεί αναλόγως.
                  
               
                     (4)
                  
                  
                     Με τον κανονισμό (ΕΕ) 2019/876 προστέθηκε επίσης το άρθρο 434α στον κανονισμό (ΕΕ) αριθ. 575/2013, βάσει του οποίου εξουσιοδοτείται η Επιτροπή να εγκρίνει εκτελεστικά τεχνικά πρότυπα για τον καθορισμό ενιαίων μορφοτύπων δημοσιοποίησης των πληροφοριών που απαιτούνται για την εκτίμηση του προφίλ κινδύνου των ιδρυμάτων, καθώς και του βαθμού συμμόρφωσής τους με τις απαιτήσεις που καθορίζονται στο πρώτο έως έβδομο μέρος του κανονισμού (ΕΕ) αριθ. 575/2013. Ο εκτελεστικός κανονισμός (ΕΕ) 2021/637 εκδόθηκε βάσει του εν λόγω άρθρου 434α και εισάγει νέες απαιτήσεις αντί εκείνων που προβλέπονται στον εκτελεστικό κανονισμό (ΕΕ) αριθ. 1030/2014. Επομένως, είναι σκόπιμο να καταργηθεί ο εκτελεστικός κανονισμός (ΕΕ) αριθ. 1030/2014.
                  
               
                     (5)
                  
                  
                     Για να διασφαλιστεί η απρόσκοπτη μετάβαση από τον εκτελεστικό κανονισμό (ΕΕ) αριθ. 1030/2014 στον εκτελεστικό κανονισμό (ΕΕ) 2021/637, η ημερομηνία εφαρμογής του παρόντος κανονισμού θα πρέπει να είναι η ίδια με την ημερομηνία εφαρμογής του εκτελεστικού κανονισμού (ΕΕ) 2021/637, η οποία είναι 28 Ιουνίου 2021. Για τον ίδιο λόγο, η ημερομηνία έναρξης ισχύος του παρόντος κανονισμού θα πρέπει να είναι η ίδια με την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, πριν από την ημερομηνία εφαρμογής, η οποία είναι 28 Ιουνίου 2021.
                  
               
                     (6)
                  
                  
                     Η BCBS δημοσίευσε το ενοποιημένο πλαίσιο της Βασιλείας τον Δεκέμβριο του 2019, συμπεριλαμβανομένων των επικαιροποιημένων απαιτήσεων δημοσιοποίησης για τον πυλώνα 3 (9), οι οποίες εισήχθησαν ως επί το πλείστον στον κανονισμό (ΕΕ) αριθ. 575/2013 με τον κανονισμό (ΕΕ) 2019/876. Για την εφαρμογή των τροποποιήσεων αυτών, με τον εκτελεστικό κανονισμό (ΕΕ) 2021/637 καθορίστηκε ένα συνεκτικό και πλήρες πλαίσιο δημοσιοποίησης του πυλώνα 3. Ως εκ τούτου, όταν τα G-SII δημοσιοποιούν τις πληροφορίες σχετικά με τις τιμές των δεικτών που χρησιμοποιούνται για τη βαθμολόγησή τους, θα πρέπει να χρησιμοποιούν έκθεση για τον πυλώνα 3 σύμφωνη με τον παρόντα κανονισμό.
                  
               
                     (7)
                  
                  
                     Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
                  
               
                     (8)
                  
                  
                     Η Ευρωπαϊκή Αρχή Τραπεζών διενήργησε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας συμφεροντούχων, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (10),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2021/637
            Στον εκτελεστικό κανονισμό (ΕΕ) 2021/637, παρεμβάλλεται το ακόλουθο άρθρο 6α:
            
               
                  «Άρθρο 6α
                  Δημοσιοποίηση των δεικτών παγκόσμιας συστημικής σημασίας
                  
                     1.   Τα G-SII δημοσιοποιούν τις πληροφορίες σχετικά με τις τιμές των δεικτών που χρησιμοποιούνται για τη βαθμολόγησή τους, οι οποίες αναφέρονται στο άρθρο 441 του κανονισμού (ΕΕ) αριθ. 575/2013, χρησιμοποιώντας τον ενιαίο μορφότυπο δημοσιοποίησης που αναφέρεται στο άρθρο 434α του κανονισμού (ΕΕ) αριθ. 575/2013, ο οποίος χρησιμοποιείται για τη συλλογή των τιμών δείκτη από τις αρμόδιες αρχές, όπως προβλέπεται στο άρθρο 3 παράγραφος 2 του κατ’ εξουσιοδότηση κανονισμού (ΕΕ) αριθ. 1222/2014 της Επιτροπής, με εξαίρεση τυχόν επικουρικά στοιχεία και υπομνηματικά στοιχεία που συλλέγονται σύμφωνα με το εν λόγω άρθρο.
                  
                  
                     2.   Τα G-SII δημοσιοποιούν τις πληροφορίες που αναφέρονται στην παράγραφο 1 στην έκθεσή τους για τον πυλώνα 3 στο τέλος του έτους. Τα G-SII δημοσιοποιούν εκ νέου τις πληροφορίες που αναφέρονται στην παράγραφο 1 στην πρώτη έκθεσή τους για τον πυλώνα 3 μετά την τελική υποβολή των τιμών των δεικτών στις αρμόδιες αρχές, όταν τα υποβαλλόμενα αριθμητικά στοιχεία είναι διαφορετικά από τα αριθμητικά στοιχεία που γνωστοποιούνται στην έκθεση για τον πυλώνα 3 στο τέλος του έτους.».
                  
               
            
         
         
            Άρθρο 2
            Κατάργηση του εκτελεστικού κανονισμού (ΕΕ) αριθ. 1030/2014
            Ο εκτελεστικός κανονισμός (ΕΕ) αριθ. 1030/2014 καταργείται.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 28 Ιουνίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 27.6.2013, σ. 1.
         
            (2)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
         
            (3)  Εκτελεστικός κανονισμός (ΕΕ) αριθ. 1030/2014 της Επιτροπής, της 29ης Σεπτεμβρίου 2014, για τη θέσπιση εκτελεστικών τεχνικών προτύπων σχετικά με τον ενιαίο τύπο και την ημερομηνία δημοσιοποίησης των τιμών που χρησιμοποιήθηκαν για τον προσδιορισμό παγκόσμιων συστηματικά σημαντικών ιδρυμάτων σύμφωνα με τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (ΕΕ L 284 της 30.9.2014, σ. 14).
         
            (4)  Κανονισμός (ΕΕ) 2019/876 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 575/2013 όσον αφορά τον δείκτη μόχλευσης, τον δείκτη καθαρής σταθερής χρηματοδότησης, τις απαιτήσεις ιδίων κεφαλαίων και επιλέξιμων υποχρεώσεων, τον πιστωτικό κίνδυνο αντισυμβαλλομένου, τον κίνδυνο αγοράς, τα ανοίγματα έναντι κεντρικών αντισυμβαλλομένων, τα ανοίγματα έναντι οργανισμών συλλογικών επενδύσεων, τα μεγάλα χρηματοδοτικά ανοίγματα και τις υποχρεώσεις υποβολής αναφορών και δημοσιοποίησης, καθώς και του κανονισμού (ΕΕ) αριθ. 648/2012 (ΕΕ L 150 της 7.6.2019, σ. 1).
         
            (5)  Κατ’ εξουσιοδότηση κανονισμός (ΕΕ) αριθ. 1222/2014 της Επιτροπής, της 8ης Οκτωβρίου 2014, για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων (ΕΕ L 330 της 15.11.2014, σ. 27).
         
            (6)  Κατ’ εξουσιοδότηση κανονισμός (ΕΕ) 2021/539 της Επιτροπής, της 11ης Φεβρουαρίου 2021, για την τροποποίηση του κατ’ εξουσιοδότηση κανονισμού (ΕΕ) αριθ. 1222/2014 για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα κανονιστικά τεχνικά πρότυπα για τον καθορισμό της μεθοδολογίας προσδιορισμού παγκόσμιων συστημικά σημαντικών ιδρυμάτων και τον καθορισμό υποκατηγοριών παγκόσμιων συστημικά σημαντικών ιδρυμάτων (ΕΕ L 108 της 29.3.2021, σ. 10).
         
            (7)  Το πλαίσιο της Βασιλείας — SCO40: Παγκόσμιες συστημικά σημαντικές τράπεζες.
         
            (8)  Εκτελεστικός κανονισμός (ΕΕ) 2021/637 της Επιτροπής, της 15ης Μαρτίου 2021, για τον καθορισμό εκτελεστικών τεχνικών προτύπων όσον αφορά τη δημοσιοποίηση από τα ιδρύματα των πληροφοριών που αναφέρονται στο όγδοο μέρος τίτλοι II και III του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου και για την κατάργηση του εκτελεστικού κανονισμού (ΕΕ) αριθ. 1423/2013 της Επιτροπής, του κατ’ εξουσιοδότηση κανονισμού (ΕΕ) 2015/1555 της Επιτροπής, του εκτελεστικού κανονισμού (ΕΕ) 2016/200 της Επιτροπής και του κατ’ εξουσιοδότηση κανονισμού (ΕΕ) 2017/2295 της Επιτροπής (ΕΕ L 136 της 21.4.2021, σ. 1).
         
            (9)  Basel Committee on Banking Supervision of the Bank for International Settlements (Επιτροπή της Βασιλείας για την τραπεζική εποπτεία της Τράπεζας Διεθνών Διακανονισμών), Απαιτήσεις δημοσιοποίησης DIS, Δεκέμβριος 2019.
         
            (10)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).